The Last of the Mohicans

Nofel hanesyddol o 1826 gan James Fenimore Cooper yw The Last of the Mohicans: A Narrative of 1757. Dyma'r ail lyfr yng nghyfres Leatherstocking Tales (The Deerslayer, The Last of the Mohicans, The Pathfinder, The Pioneers, a The Prairie)  a gyhoeddwyd gan Cooper rhwng 1823 a 1841. Mae'r llyfrau wedi'u gosod yn y 18g yn y rhan o dalaith Efrog Newydd lle'r oedd pobl yr Iroquois yn byw. Y prif gymeriad ym mhob nofel yw Natty Bumppo, dyn y gororau sy'n cael ei adnabod wrth sawl enw – i ymsefydlwyr Ewropeaidd fel "Leatherstocking", "The Pathfinder", a "the trapper". Mae'r bobl frodorol yn ei alw'n "Deerslayer", "La Longue Carabine" (Ffrangeg: "Mwsged Hir"), a "Hawk-eye".

Mae The Last of the Mohicans wedi'i osod ym 1757, yn ystod y Rhyfel Saith Mlynedd, pan frwydrodd Teyrnas Prydain Fawr a Ffrainc am reolaeth dros Ogledd America. Yn ystod y rhyfel hwn, defnyddiodd y Ffrancwyr a'r Prydeinwyr gynghreiriaid brodorol, ond roedd y Ffrancwyr yn arbennig o ddibynnol ar luoedd brodorol oherwydd bod ganddynt lai of filwyr yn ardaloedd ffin y Gogledd-ddwyrain nag oedd gan y Prydeinwyr. Yn benodol, mae digwyddiadau'r nofel yn cymryd lle cyn ac yn ystod Gwarchae Fort William Henry (3–9 Awst 1757) a'r ymysodiad wedyn ar y Prydeinwyr gan ryfelwyr Huron. Mae'r stori'n ymwneud â Hawk-eye (sef Natty Bumppo), sgowt Prydeinig, a'i gyfeillion Chingachgook ac Uncas, sy'n Mohicaniaid, the last of the Mohicans ("yr olaf o'r Mohicaniaid") y mae'r teitl yn cyfeirio atynt.

Mae'r nofel wedi parhau'n boblogaidd ers iddi gael ei chyhoeddi. Mae wedi'i haddasu sawl gwaith ac mewn sawl iaith ar gyfer y llwyfan, ffilmiau a chartwnau.

Cyfeiriadau

Categori:Nofelau hanesyddol o'r Unol Daleithiau
Categori:Nofelau 1826